SKRIFTLIG FORESPØRGSEL E-0308/01

af Konstantinos Hatzidakis (PPE-DE) til Kommissionen

(13. februar 2001)

Om: Den truende ørkendannelse i Grækenland

I de seneste år er der sket en hastig tilvækst i ørkendannelsen i Grækenland. I henhold til oplysninger fra den nationale kommission med ansvar for bekæmpelse af ørkendannelse er 30 % af Grækenlands territorium i fare for at blive lagt øde i løbet af de kommende år. Fænomenet gør sig navnlig gældende i de områder, der ligger i den østlige del af Central- og Nordgrækenland (Thessalia, Makedonia og Thraki), i Sydgrækenland (Peloponnes), på De Ægæiske Øer og på størstedelen af Kreta.

1. Hvilke oplysninger er Kommissionen i besiddelse af vedrørende ørkendannelsen i Grækenland?

2. Hvad er årsagen til denne ørkendannelse?

3. Hvilke konsekvenser vil ørkendannelsens forstyrrelse af den økologiske ligevægt medføre?

4. Har den græske regering givet Kommissionen oplysning om de foranstaltninger, den har til hensigt at iværksætte med henblik på at bekæmpe ørkendannelsen?

Svar afgivet på Kommissionens vegne af Margot Wallström

(28. marts 2001)

Kommissionen erkender, at ørkendannelse er en trussel i visse regioner i medlemsstaterne, herunder i Grækenland.

Ørkendannelse er et komplekst fænomen, som på samme tid involverer forskellige fysiske, kemiske og biologiske processer i vekselvirkning med diverse menneskelige aktiviteter. Klimaændringen skulle ifølge visse klimamodeller bevirke en accentuering af dette fænomen, især i Middelhavsbækkenet.

En række fællesskabsprogrammer på forskningsområdet har siden 1990'erne bidraget til studiet af jordbundsforringelsen og ørkendannelsen i Europas sydlige regioner. Det femte rammeprogram for forskning og teknologisk udvikling (FTU) omfatter et forskningsprogram for miljø og bæredygtig udvikling (nøgleaktion vedrørende globale ændringer), hvori dette særlige tema indgår som støtte til bl.a. De Forenede Nationers konvention for bekæmpelse af ørkendannelse. Der offentliggøres regelmæssigt forskningsresultater, således som det f.eks. var tilfældet på den internationale konference herom, som fandt sted på Kreta i oktober 1996. Sigtet med denne konference var at skabe forbindelse mellem forskningens resultater og de politiske følger (jf. publikationerne EUR 17782 og 19303). Andre FTU-publikationer, som præsenterer resultaterne af forskellige projekter, bidrager ligeledes til at skabe bedre forståelse for problematikken, navnlig i Grækenland, hvor de videnskabelige kredse er repræsenteret i en lang række europæiske projekter. Rapporten EUR 18882 (Manual of key indicators of desertification and mapping environmentally sensitive areas to desertification) indeholder forslag til en metodisk fremgangsmåde, som er bl.a. er afprøvet på hele øen Lesbos. I tråd hermed sigter en samordnet aktion MEDRAP (Concerted action to support the northern mediterranean regional action programme to combat desertification), som for øjeblikket finansieres af Kommissionen, mod at slå bro mellem videnskabelig og praktisk indsats på stedet. Denne aktion omfatter landene fra konventionens bilag 4, herunder Grækenland.

Generelt gøres der rede for Det Europæiske Fællesskabs aktiviteter inden for rammerne af De Forenede Nationers konvention i en særlig publikation (bekæmpelse af ørkendannelse og jordbundsforringelse), som blev præsenteret på den seneste konference mellem parterne, der afholdtes i Bonn i december 2000.

Endvidere indeholder den græske handlingsplan som krævet i henhold til konventionen ligeledes oplysninger om hovedlinjerne i Grækenlands indsats.

Desuden er der i løbet af programperioden 1994-1999 for fællesskabsinitiativet Interreg IIC, tørke blevet afsat et beløb på ca. 17 mio. EUR til undersøgelser i Grækenland med henblik på forebyggelse af ørkendannelse samt til en række projekter vedrørende vandtilførsel og -forvaltning. Fællesskabets bidrag beløb sig til 10,374 mio. EUR.

I den nye programperiode for strukturfondene er dette problem blevet anerkendt som værende af et sådant omfang, at Grækenland må træffe foranstaltninger til afhjælpning heraf. Inden for fællesskabsstøtterammen for Grækenland for perioden 2000-2006 gives der i kapitel 2.3.5 (livskvalitet) under afsnittet vand høj prioritet til de regioner, der lider under en fremskreden ørkendannelse, såsom Argolis-Dalen, samt visse græske øer. En række foranstaltninger i direkte eller indirekte forbindelse med ørkendannelsen er planlagt som led i de regionale programmer, det operative program (miljø) samt i forbindelse med de landbrugs- og miljømæssige foranstaltninger i programlægningsdokumentet for udvikling af landdistrikterne, som samfinansieres af Den Europæiske Udviklings- og Garantifond for Landbruget (EUGFL) garantisektionen.